Document ID: 32000D0681

Απόφαση της Επιτροπής
της 30ής Οκτωβρίου 2000
περί τροποποιήσεως, για τρίτη φορά, της αποφάσεως 1999/549/ΕΚ σχετικά με ορισμένα προστατευτικά μέτρα που αφορούν τη νόσο Newcastle (ψευδοπανώλης των πτηνών) στην Αυστραλία
[κοινοποιηθείσα υπό τον αριθμό Ε(2000) 3137]
(Κείμενο που παρουσιάζει ενδιαφέρον για τον ΕΟΧ)
(2000/681/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 6,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(2), όπως τροποποιήθηκε τελευταία από την οδηγία 96/43/ΕΚ του Συμβουλίου(3), και ιδίως το άρθρο 18 παράγραφος 7,
Εκτιμώντας τα ακόλουθα:
(1) Λόγω της εκδήλωσης κρουσμάτων της νόσου Newcastle στην Πολιτεία της Νέας Νότιας Ουαλίας στην Αυστραλία, η Επιτροπή εξέδωσε στις 19 Ιουλίου 1999 την απόφαση 1999/549/ΕΚ(4) με την οποία αναστέλλονται οι εισαγωγές ζώντων πτηνών, αυγών προς επώαση, νωπού κρέατος πουλερικών και κρέατος εκτρεφομένων και αγρίων πτερωτών θηραμάτων από την εν λόγω περιοχή έως την 1η Δεκεμβρίου 1999.
(2) Λόγω της εμφάνισης περαιτέρω κρουσμάτων της νόσου Newcastle στην περιοχή του Σύδνεϊ και στην πολιτεία της Νέας Νότιας Ουαλίας και εν αναμονή των αποτελεσμάτων ορολογικού ελέγχου με τα οποία θα υπάρξει σαφέστερη εικόνα της κατάστασης της νόσου, η Επιτροπή εξέδωσε στις 30 Νοεμβρίου 1999 την απόφαση 1999/868/ΕΚ για την τροποποίηση της απόφασης 1999/549/ΕΚ σχετικά με ορισμένα προστατευτικά μέτρα που αφορούν τη νόσο Newcastle στην Αυστραλία(5), με την οποία θεσπίστηκαν προστατευτικά μέτρα έως την 1η Μαΐου 2000.
(3) Με την απόφαση 2000/313/ΕΚ της Επιτροπής, της 18ης Απριλίου 2000, για την τροποποίηση για δεύτερη φορά της απόφασης 1999/549/ΕΚ σχετικά με ορισμένα μέτρα που αφορούν τη νόσο Newcastle (ψευδοπανώλης των πτηνών) στην Αυστραλία(6) τα προστατευτικά μέτρα παρατάθηκαν έως την 1η Νοεμβρίου 2000.
(4) Παραμένουν ασαφείς η εξέλιξη της νόσου Newcastle και πτυχές των μέτρων ελέγχου.
(5) Δεν διατίθενται ακόμη, ώστε να εκτιμηθεί η κατάσταση, τα αποτελέσματα της εθνικής ανασκόπησης για τη νόσο Newcastle, η οποία διενεργήθηκε στη διάρκεια του πρώτου εξαμήνου του έτους 2000.
(6) Με βάση την εξέλιξη της νόσου, που θα ανασκοπηθεί μετά από έξι μήνες, είναι ανάγκη να παραταθούν τα θεσπισθέντα προστατευτικά μέτρα έως την 1η Νοεμβρίου 2001.
(7) Τα προστατευτικά μέτρα θα παραμείνουν ενεργά έως ότου υπάρξει σαφής εικόνα της κατάστασης της νόσου και των μέτρων ελέγχου που επιβλήθηκαν στη Νέα Νότια Ουαλία.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 5 της απόφασης 1999/549/ΕΚ, η ημερομηνία "1η Νοεμβρίου 2000" αντικαθίσταται από την ημερομηνία "1η Νοεμβρίου 2001".
Άρθρο 2
Η παρούσα απόφαση θα επανεξετασθεί εντός έξι μηνών, υπό το φως της εξέλιξης της νόσου και των πληροφοριών που θα δώσει η Αυστραλία.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Οκτωβρίου 2000.

Labels: 3
18
6